钦定古今图书集成/明伦汇编/官常典/第800卷 > 胡平表
## 钦定古今图书集成/明伦汇编/官常典/第800卷 > 胡平表

按《明外史》本传：“平表，云南临安人也。万历中，举于乡，
历忠州判官。天启元年秋，樊龙陷重庆，平表缒城下，
诣石砫土官秦良玉乞师，号泣不食饮者五日夜。良
玉为发兵，巡抚朱燮元檄平表监良玉军，会擢新郑
知县，燮元奏留之。改重庆推官，监军兼副总兵，尽护
诸军，将战数有功，擢四川监军佥事兼理屯田，迁贵”
州右参议。崇祯元年，总督张鹤鸣言：“平表偏州小吏，
慷慨赴义，复新都，解成都围，连战白市驿、马庙，进据
两岭，俘斩无算。夺二郎关，擒贼帅黑蓬头，追降樊龙，
遂克重庆。用六千人败奢寅、安邦彦十万兵。请以本
官加督师御史衔，赐之专敕，必能枭逆贼首献阙下。”
部议格不行，乃进秩右参政，分守贵宁道。荫子锦衣
世千户。时插汉数扰边，给事中瞿式耜复颂其功，言：
“奢贼变起，重庆平。表集川东少年，制驭土司，一切舟
舰、军马、刍茭储蓄、营垒、矢石，悉手自营办。率五六千
步卒，碎十万众，取永宁，扫毕节而还。古名将无以过。
宜改边道。”加衔太仆，专办插事，亦不果。久之，擢贵州
布政使。四年大计，坐不谨落职。十三年，督师杨嗣昌
荐之，诏以武进通判监标下军事。嗣昌卒《平，表》罢归，
卒于家。